CELEX: 32013D0304
Language: sl
Date: 2013-06-10 00:00:00
Title: 2013/304/EU: Sklep Sveta z dne 10. junija 2013 o pooblastitvi Evropske komisije, da v imenu EU sodeluje v pogajanjih o mednarodni konvenciji Sveta Evrope za boj proti prirejanju športnih rezultatov razen glede zadev, povezanih s sodelovanjem v kazenskih zadevah in policijskim sodelovanjem

22.6.2013   
            
            
               SL
            
            
               Uradni list Evropske unije
            
            
               L 170/62
            
         SKLEP SVETA
   z dne 10. junija 2013
   o pooblastitvi Evropske komisije, da v imenu EU sodeluje v pogajanjih o mednarodni konvenciji Sveta Evrope za boj proti prirejanju športnih rezultatov razen glede zadev, povezanih s sodelovanjem v kazenskih zadevah in policijskim sodelovanjem
   (2013/304/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti členov 50, 56, 165 ter člena 218(3) in (4) Pogodbe,
   ob upoštevanju priporočila Evropske komisije,
   ob upoštevanju naslednjega:
   
               (1)
            
            
               Treba bi bilo začeti pogajanja za pripravo mednarodne konvencije Sveta Evrope za boj proti prirejanju športnih rezultatov.
            
         
               (2)
            
            
               Pogajalski proces temelji na sklepu CM/Del/Dec/1145/8.1 Odbora ministrov Sveta Evrope z dne 13. junija 2012, ki sledi Resoluciji št. 1, ki je bila sprejeta na 12. konferenci Odbora ministrov Sveta Evrope, pristojnih za šport, in v kateri je navedeno, da bi morali področje uporabe osnutka instrumenta in njegove določbe temeljiti na priporočilu CM/Rec(2011)10 in na študiji izvedljivosti MSL12 (2012) 4 rev3.
            
         
               (3)
            
            
               Cilj pogajalskega procesa je Odboru ministrov Sveta Evrope predložiti osnutek konvencije, ki bo, odvisno od odločitve Odbora ministrov, bodisi dokončno oblikovan kot konvencija in predložen v presojo Parlamentarni skupščini Sveta Evrope bodisi vključen v sporazum EPAS, v okviru katerega bo dokončno oblikovan kot nezavezujoč pravni instrument.
            
         
               (4)
            
            
               Nekatere določbe osnutka mednarodne konvencije Sveta Evrope za boj proti prirejanju športnih rezultatov zadevajo pravosodno sodelovanje v kazenskih zadevah in policijsko sodelovanje, zato spadajo v področje uporabe naslova V tretjega dela PDEU. Ločen sklep v zvezi s temi določbami bo sprejet hkrati s tem sklepom.
            
         
               (5)
            
            
               Ker bodo pogajanja obsegala zadeve, ki spadajo deloma v pristojnost Unije in deloma v pristojnost držav članic, bi morala Unija v njih sodelovati skupaj z državami članicami. Slednje se lahko zato udeležijo pogajanj in se pogajajo o zadevah, ki spadajo v njihovo pristojnost.
            
         
               (6)
            
            
               Če se EU odloči pridružiti se k prihodnji konvenciji, bosta pravna narava konvencije ter delitev pristojnosti med države članice in Unijo določeni ločeno na koncu pogajanj, na podlagi analize natančnega področja uporabe posameznih določb –
            
         SPREJEL NASLEDNJI SKLEP:
   Člen 1
   Komisija je pooblaščena, da se v imenu Evropske unije v okviru zadev, ki spadajo v pristojnost Unije, pogaja o mednarodni konvenciji Sveta Evrope za boj proti prirejanju športnih rezultatov razen glede zadev, povezanih s sodelovanjem v kazenskih zadevah in policijskim sodelovanjem, kot je določeno v pogajalskih smernicah, priloženih temu sklepu.
   Člen 2
   Pogajalske smernice so določene v Prilogi.
   Člen 3
   Pogajanja se skladno s členom 1 opravijo ob posvetovanju z Delovno skupino Sveta za šport, ki jo lahko po potrebi okrepijo strokovnjaki iz drugih delovnih skupin Sveta.
   Člen 4
   Ta sklep je naslovljen na Komisijo.
   
      V Luxembourgu, 10. junija 2013
      
         
            Za Svet
         
         
            Predsednik
         
         L. VARADKAR
      
   
   
      PRILOGA
      
         Smernice za pogajanja o mednarodni konvenciji Sveta Evrope za boj proti prirejanju športnih rezultatov razen glede zadev, povezanih s sodelovanjem v kazenskih zadevah in policijskim sodelovanjem
      
      Namen prihodnje konvencije bo pripraviti mednarodni pravni okvir za preprečevanje prirejanja športnih rezultatov, zlasti vnaprejšnjega dogovarjanja izidov tekem, in boj proti njemu, njen cilj pa bi moral biti okrepitev mednarodnega sodelovanja na tem področju in vzpostavitev nadzornega mehanizma za zagotavljanje učinkovitega izvajanja določb iz konvencije.
      Določbe prihodnje konvencije lahko zadevajo naslednja področja pristojnosti Unije:
      
                  1.
               
               
                  spodbujanje pravičnosti in odprtosti pri športnih tekmovanjih in sodelovanja med organi, odgovornimi za šport, ter varovanje telesne in moralne integritete športnikov in športnic;
               
            
                  2.
               
               
                  svoboščine notranjega trga (svoboda opravljanja storitev in pravica do ustanavljanja), kolikor se nanašajo na ustrezne določbe o vnaprejšnjem dogovarjanju izidov tekem in športnih stavah v osnutku konvencije;
               
            
                  3.
               
               
                  varstvo podatkov v povezavi z navedenimi področji.
               
            Evropska unija, ki jo zastopa Komisija, si bo v zvezi s temi področji v pogajanjih prizadevala za dosego naslednjih ciljev, pri tem pa upoštevala najnovejše spremembe pravnega reda ob hkratnem spoštovanju delitve pristojnosti:
      
                  1.
               
               
                  upoštevati politiko EU na področju spodbujanja pravičnosti in odprtosti pri športnih tekmovanjih in sodelovanja med organi, odgovornimi za šport, ter varovanje telesne in moralne integritete športnikov prek zaščite integritete športa v zvezi s prirejanjem športnih rezultatov, zlasti:
                  
                              (a)
                           
                           
                              Resolucije Sveta in predstavnikov vlad držav članic, ki so se sestali v okviru Sveta, o delovnem načrtu Evropske unije za šport za obdobje od 2011 do 2014 (1);
                           
                        
                              (b)
                           
                           
                              Sklepov Sveta o boju proti vnaprejšnjemu dogovarjanju izidov tekem (2).
                           
                        Pristojnost EU na področju športa je podporna pristojnost, ki v skladu s prvo alineo člena 165(4) PDEU izključuje kakršno koli usklajevanje zakonov in drugih predpisov držav članic;
               
            
                  2.
               
               
                  zagotoviti, da določbe prihodnje konvencije:
                  
                              —
                           
                           
                              ne bodo nezdružljive s pravili EU o pravici do ustanavljanja in svobodnem opravljanju storitev kot področju deljene pristojnosti v zvezi z igrami na srečo in stavami ob sklicevanju na Pogodbo o delovanju Evropske unije, zlasti člena 49 in 56 Pogodbe, kot ju razlaga Sodišče, in za zagotovitev tega, da ustrezne določbe prihodnje konvencije ne bodo ovirale uresničevanja teh svoboščin,
                           
                        
                              —
                           
                           
                              obravnavajo športne stave le, če se nanašajo neposredno na prirejanje športnih rezultatov,
                           
                        
                              —
                           
                           
                              nimajo za cilj dejansko povzročiti usklajevanje predpisov o stavah, ne da bi takšna pravila najprej sprejela Unija, in tega tudi ne povzročijo.
                           
                        V pogajanjih bi bilo treba upoštevati politiko EU, kot je opredeljena v sklepih Sveta o okviru za področje iger na srečo in stav v državah članicah EU z dne 10. decembra 2010;
               
            
                  3.
               
               
                  zagotoviti, da določbe prihodnje konvencije ne bodo nezdružljive s pravili, ki jih je Unija sprejela na področju varstva podatkov kot področju deljene pristojnosti, zlasti z:
                  
                              (a)
                           
                           
                              Direktivo Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (3) ter
                           
                        
                              (b)
                           
                           
                              Okvirnim sklepom Sveta 2008/977/PNZ z dne 27. novembra 2008 o varstvu osebnih podatkov, ki se obdelujejo v okviru policijskega in pravosodnega sodelovanja v kazenskih zadevah (4).
                           
                        
            Komisija se pred vsakim krogom pogajanj in/ali priprave osnutka v Svetu Evrope posvetuje z delovno skupino Sveta iz člena 3 in ji po vsakem krogu poroča.
      Unija in države članice se na podlagi načela lojalnega sodelovanja pri pogajanjih o tej konvenciji medsebojno spoštujejo in si pomagajo.
      Komisija zagotovi, da bo prihodnja konvencija omogočala uporabo višjih standardov glede odnosov med državami članicami EU, ki so določeni v instrumentih EU.
      
         (1)  UL C 162, 1.6.2011, str. 1.
      
         (2)  UL C 378, 23.12.2011, str. 1.
      
         (3)  UL L 281, 23.11.1995, str. 31.
      
         (4)  UL L 350, 30.12.2008, str. 60.